Näkövammaisten kirjastoyhdistys ry
Toimintakertomus 2021

1. Yleistä
Vuosi 2021 oli Näkövammaisten kirjastoyhdistys (NKY) ry:n 132. toimintavuosi. 
Toimintavuonna yhdistys jatkoi vaikuttamistyötä, avustustoimintaa ja yhteistyötä toisten näkövammaisjärjestöjen kanssa koronapandemian aiheuttamista rajoituksista huolimatta. Tarkoituksensa mukaisesti yhdistys edisti näkövammaisten kirjallisuusharrastusta, tiedon saavutettavuutta ja tiedonvälitystekniikan kehittymistä sekä osallistui näkövammaisten kirjastopalvelujen kehittämiseen ja näkövammaisten kirjastoasiakkaiden etujen valvomiseen. 
Yhdistyksen sääntömääräinen vuosikokous pidettiin 5. toukokuuta Teams-etäkokouksena. Kokoukseen osallistui 14 yhdistyksen varsinaista jäsentä. Kokouksen puheenjohtajana toimi Markku Möttönen. Vuoden lopussa yhdistykseen kuului 75 jäsentä.	

2. Vaikuttamistyö, edustukset ja yhteistyö
Yhdistys jatkoi yhteistyötä Näkövammaisten liiton, Näkövammaisten Kulttuuripalvelu ry:n sekä muiden näkövammaisjärjestöjen kanssa.
2.1.  Celia-kirjasto
Yhdistys seurasi Celia-kirjaston toimintaa ja palvelujen tasoa näkövammaisten asiakkaiden kannalta. Vaikuttamistyön kohteena oli Celia-kirjaston toimintaa säätelevän lain uudistaminen. Yhdistys pyrki vaikuttamaan kirjaston johtoon ja viranomaisiin siten, että palvelutaso säilyisi nykyisellä tasolla jatkossakin. Yhdistyksen edustajana Celia-kirjaston johtokunnassa nelivuotiskaudella 2018-2022 toimii varapuheenjohtaja Teuvo Heikkonen. Hallituksen jäsen Kirsti Rosendahl osallistui vuoden aikana Celian lakiuudistuksen tiimoilta käytyihin käyttäjäkeskusteluihin sekä etänä järjestettyyn työpajaan. Hallituksen jäsen Timo Kuoppala osallistui opetus- ja kulttuuriministeriön kuulemistilaisuuteen, jossa keskusteltiin muun muassa kirjaston nimestä.
2.2 Äänikirja-alan toimijoihin vaikuttaminen
Yhdistys osallistui kaupallisten äänikirjojen saavutettavuuden ja laadun kehittämiseen yhteistyössä Näkövammaisten Kulttuuripalvelu ry:n ja Näkövammaisten liiton kanssa muun muassa olemalla mukana Laurin kirja -äänikirjapalkintolautakunnassa. Palkinto jaetaan joka toinen vuosi suomalaisen kirjallisuuden päivänä 10. lokakuuta. Seuraavan kerran palkinto jaetaan vuonna 2022.
2.3. Mikropuhe -puhesyntetisaattorin uudistaminen
Yhdistys oli mukana näkövammaisten käyttämän Mikropuhe -puhesyntetisaattorin uudistamistyössä osallistumalla selvitystyöhön 5670 eurolla. Yhdistys päätti osallistua Windows ja Linux -versioiden uudistamishankkeen rahoittamiseen 20 000 eurolla yhdessä Näkövammaisten liitto ry:n kanssa vuoden 2022 puolella.
2.4. Suomen Daisy-konsortio
Daisy on saavutettava julkaisustandardi, jota kehitetään kansainvälisenä yhteistyönä. Yhdistys on jäsenenä Suomen Daisy-konsortiossa (SDK), joka kuuluu täysjäsenenä kansainväliseen Daisy-konsortioon. SDK edistää kaikenlaisten ääni- ja elektronisten aineistojen saavutettavuutta. SDK:n vuosikokouksessa vuonna 2021 yhdistystä edusti Per-Olof Stenvall ja Kirsti Rosendahl.
2.5 Edustus Näkövammaisten liitto ry:n valtuustossa 
Yhdistys on Näkövammaisten liiton (NKL) jäsen. Vuosikokouksen päätöksellä toimintakaudella 2021-2024 yhdistyksen valtuutettuna Näkövammaisten liitto ry:n valtuustossa toimii Markku Vaittinen ja hänen varavaltuutettunaan Ari Lahtinen.

3. Apurahat ja avustukset
3.1. Apurahat
Yhdistyksen toimintaan kuuluu näkövammaisten kirjoittamisharrastusten ja julkaisutoiminnan tukeminen jakamalla hakemusten perusteella apurahoja sekä tarjoamalla taloudellista tukea kirjastoalan tutkimukseen ja koulutukseen. Apurahoista tiedotetaan näkövammaisyhteisön lehdissä ja verkossa. Hakijoille tarjotaan  yhdistyksen verkkosivuilla hakemista helpottava lomake.
Toimintavuonna yhdistyksen hallitus myönsi poikkeuksellisesti Pohjois-Kymen näkövammaiset ry:lle 125 euron apurahan kaiutinmikrofonien hankintaan, vaikkei tarkoitus vastaa yhdistyksen tarkoituspykälää. Perusteena on korona-ajan aiheuttama tarve. Yhdistyksen hallitus myönsi Aino Kalliolle 1450 euron apurahan kirjan 
julkaisemiseen.
3.2 Avustukset
Yhdistys tuki Näkövammaisten Kulttuuripalvelu ry:n toimintaa kuluvana vuonna yhteensä 22 860 eurolla. Avustuksilla Näkövammaisten Kulttuuripalvelu ry maksoi palkkioita Kajastus-lehteen kirjoittaville näkövammaisille kirjoittajille (14 000 euroa), järjesti kirjallisuustoimintaa (3 200 euroa), teki tiedonsaantia helpottavaa toimintaa 
(1 360 euroa) ja litterointia (800 euroa) sekä tuki Näkövammaisteatterin toimintaa Cyrano de Bergerac -näytelmän toteutuksessa (3 500 euroa).
Kulttuuripalvelu tarjosi Näkövammaisten kirjastoyhdistyksen jäsenille mahdollisuuden osallistua kirjailijavierailuihin maksutta. 

4 Tiedotus ja viestintä
4.1 Yhdistyksen kotisivut
Verkkosivujen siirto uudelle alustalle saatettiin päätökseen.
Yhdistyksen verkkosivut ovat Näkövammaisten liitto ry:n ylläpitämällä palvelimella. Viestinnän tarkoituksena on lisätä yhdistyksen tunnettuutta sekä parantaa näkövammaisten ihmisten tiedonsaantia ja osallisuutta.
Yhdistys tiedotti ajankohtaisista asioista verkkosivuillaan osoitteessa www.nky.fi 
4.2  Muu viestintä
Yhdistyksen jäsenille lähetettiin jäsentiedote, jäsenmaksulomake ja muistutuslasku. Toimitusmuotoina olivat sähköposti, mustavalkotuloste tai pistekirjoituslomake. Hallitus päätti, että jatkossa jäsenten tiedot näkövammaisuudesta hävitetään. Kirjeiden ja laskujen toimitusmuotona suositaan sähköpostia. Yhdistykselle ostettiin mustavalkomonitoimilasertulostin, joka on sijoitettuna sihteerin kotiin.

5. Talous 
Tilikauden 2021 lopussa yhdistyksen sijoitusvarallisuudesta 59,7 % (ed.v. 65,1 %) oli osakemarkkinoilla, 17,6 % (29,7 %) joukkolainamarkkinoilla ja 18,8 % yhdistelmärahastoissa. Muuna sijoituksena, eli Titanium Hoivakiinteistö erikoissijoitusrahasto-osuuksissa oli 3,9 % (1,6 %). Lisäksi tilikaudella 2020 rahamarkkinoilla oli 2,3 % ja vaihtoehtoisissa sijoituksissa 1,3 %. Edelleenkin suurin osa sijoitusomaisuudesta on sijoitusrahasto-osuuksissa. 
Yhdistyksen sijoitusomaisuuden markkina-arvo kasvoi edellisen vuoden 7 062 194 eurosta 8 387 655 euroon, eli arvonnousu oli 18,8 % (5,5 %).
Tilikauden tuloslaskelma osoittaa 133 256,44 euron ylijäämää (- 46 192,97 euroa). Tilikauden toiminnan tulos oli vain 17 395,29 euroa ylijäämäinen (- 11 925,43 euroa), koska  115 861,15 euroa realisointivoitoista johtuu Titanium Hoivakiinteistö rahasto-osuuksien hankinnan rahoittamisesta myymällä vanhoja Kesko-osakkeita ja Nordean Yhteisö Varainhoito Tasapainoinen -osuuksia.

6. Hallinto
Toimintavuoden aikana yhdistyksen puheenjohtajana ennen vuosikokousta toimi Ari Lahtinen. Vuosikokouksessa hänet valittiin jatkamaan puheenjohtajana seuraavan kauden. Kolmelle erovuoroisten vapauttamalle paikalle hallituksen jäseniksi kaksivuotiskaudelle valittiin Timo Kuoppala, Gyöngyi Pere-Antikainen ja Per-Olof Stenvall. Hallituksessa jatkoivat Kirsti Rosendahl, Teuvo Heikkonen ja Merja Hanski. Hallituksen järjestäytymiskokouksessa varapuheenjohtajaksi valittiin Teuvo Heikkonen. Rahaston- ja taloudenhoitajana jatkoi Per-Olof Stenvall.
Yhdistyksen sihteerinä joulukuusta 2020 syyskuun 2021 loppuun toimi Jera Hänninen. Uutena sihteerinä lokakuussa 2021 aloitti Pipsa Sinkko-Westerholm.
Vuosikokous valitsi varsinaiseksi toiminnantarkastajaksi Tuula Savolaisen ja varatoiminnantarkastajaksi Markku Möttösen. 
Yhdistyksen hallituksen ja työryhmien yhteydenpito kokousten välillä samoin kuin yhteydenpito sidosryhmiin tapahtui pääasiassa sähköpostitse. Hallitus piti vuoden 2021 aikana kahdeksan kokousta. Niistä etäkokouksina Teams-yhteydellä pidettiin kuusi ja lähikokouksena kaksi.